Hvis man smugler en pakke mel, men tror, det er kokain, bliver man alligevel straffet for forsøg på smugleri. Princippet er, at intentionen er det afgørende for vurderingen af menneskers gode eller onde adfærd.

Det samme princip - der jo er baseret på vores lovgivning, som igen er baseret på teologi, som så er baseret på etik og moral - bør også gøre sig gældende for Stram Kurs og deres sørgelige og patetiske had-demonstration overfor muslimer, foran en ligvogn med en barnekiste indeni.

Det viste sig, at kisten var tom, men det anede Stram Kurs-folkene ikke. Den onde intention var med andre ord til stede.

Hvis man bare er en smule anstændig borger, tager man, uanset hvad, respektfulde forbehold, når man har med en eventuel begravelse at gøre - ikke mindst en børnebegravelse.

Men jeg er næsten mere vred på Islamisk Trossamfund end Stram Kurs. Islamisk Trossamfund, der via løgn og bedrag, forsøgte at konstruere en begravelse for at få Stram Kurs til at se modbydelige ud.

Stram Kurs er i forvejen modbydelige. Det eneste Islamisk Trossamfund formåede med deres umenneskelige stunt var skyde sig selv og os andre i foden ved at gøre Stram Kurs og deres hadefulde udsagn om muslimer mere rigtige og populære.

Her går jeg og rigtig mange andre meningsdannere og kæmper en politisk og personlig kamp for at bekæmpe Stram Kurs' had og mangel på menneskelige værdier. Så kommer der gudhjælpemig nogle muslimer og bekræfter Stram Kurs' propaganda om, at muslimer ikke er til at stole på.

Det har udelukkende den modsatte effekt end ønsket. Stram Kurs vokser sig kun større af Islamisk Trossamfund usmagelige og amatøragtige adfærd.

Konklusionen må således være, at vi skal holde øje med både dem, der udgyder had til muslimer foran en barnekiste, men også dem, der i deres egen religions navn kan finde på at udnytte et dødfødt barn til en politisk agenda.

Det eneste Islamisk Trossamfund har fået ud af deres stunt er bagslag.

Det minder jo om den 14. april 2019 på Nørrebro, hvor unge muslimer var så voldelige og utilpassede, at de bekræftede Paludans propaganda om voldelige muslimer.

Derudover gør Islamisk Trossamfund sig også skyldige i, at deres adfærd nu går udover alle øvrige, ordentlige og ikke-løgnagtige muslimer, der bare gerne vil slippe for de fordomme, de konstant møder.

Jeg vil således anbefale alle muslimer ikke bare at tage afstand fra Stram Kurs, men også Islamisk Trossamfund.

Begge parter har fundet hver deres måde at være ekstreme på, og hvis jeg var muslim, ville jeg ikke lade mig repræsentere af nogen, der har alt andet end respekt for døde børn.